**“กอช. ชวนประชาชนผู้ประกันตนตามมาตรา 40 ทางเลือก 1**

**ออมเงินสร้างเงินบำนาญรายเดือนหลังเกษียณ”**

***กองทุนการออมแห่งชาติ หรือ กอช. เชิญชวนประชาชนผู้ที่ไม่มีสิทธิสวัสดิการบำนาญจากรัฐบาล มีอายุ 15 – 60 ปี อาทิ นักเรียน นิสิต นักศึกษา พ่อค้าแม่ค้า เกษตรกร ผู้ประกอบอาชีพอิสระ เป็นต้น หรือ ผู้ประกันตนตามมาตรา 40 ทางเลือก 1 สามารถสมัครออมเงินควบคู่ไปกับ กอช. เพื่อเติมเต็มเงินออมไว้ใช้หลังเกษียณรายเดือนเมื่ออายุ 60 ปี ตอบโจทย์ความมั่นคงทางการเงิน*** ***สำหรับผู้ที่สนใจสามารถตรวจสอบสิทธิก่อนการสมัครสมาชิกได้ที่แอปพลิเคชัน “กอช.” หรือ เว็บไซต์ กอช. “www.nsf.or.th***”

**นางสาวจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ หรือ กอช.** เปิดเผยว่า กอช. เป็นหน่วยงานของรัฐ อยู่ภายใต้การกำกับดูแลของกระทรวงการคลัง เป็นกองทุนบำนาญภาคประชาชน เพื่อเสริมสร้างระบบบำนาญให้แก่ผู้ที่เป็นแรงงานนอกระบบที่ไม่มีสวัสดิการบำนาญจากรัฐบาล ไม่เป็นผู้ประกันตนตามมาตรา 33, มาตรา 39, มาตรา 40 ทางเลือก 2, มาตรา 40 ทางเลือก 3 ไม่เป็นสมาชิกกองทุนบำเหน็จบำนาญข้าราชการ (กบข.) และไม่เป็นสมาชิกกองทุนสำรองเลี้ยงชีพ ที่มีช่วงอายุ 15 – 60 ปี อาทิ นักเรียน นิสิต นักศึกษา พ่อค้าแม่ค้า ชาวไร่ชาวนา คนขับมอเตอร์ไซต์รับจ้าง คนขับรถแท็กซี่รับจ้าง ฟรีแลนซ์ เป็นต้น โดยความพิเศษของ กอช. ที่ไม่เหมือนที่อื่น คือ สมาชิกสามารถออมเงินได้เมื่อมี เดือนไหนไม่มีเงินออม สิทธิในการเป็นสมาชิก กอช. ยังคงสภาพการเป็นสมาชิกเหมือนเดิม เพียงออมเงินขั้นต่ำ 50 บาท สูงสุด 13,200 บาทต่อปี

สำหรับผู้ประกันตนตามมาตรา 40 ทางเลือก 1 สามารถสมัครและออมเงินควบคู่ไปกับ กอช. เพื่อที่จะได้เติมเต็มเงินออมไว้ใช้หลังเกษียณเป็นรายเดือนเมื่ออายุ 60 ปี เพื่อตอบโจทย์ความมั่นคงทางการเงิน พร้อมรับสิทธิประโยชน์การออมเงินจาก กอช. เพิ่มอีก 3 ต่อ

**ต่อที่ 1** รับเงินสมทบเพิ่มจากรัฐ ตามช่วงอายุของสมาชิก

* **ช่วงอายุ** **15 - 30** **ปี** รัฐสมทบให้ **50%** ของเงินออมแต่ละครั้ง

โดยรวมกันทั้งปีไม่เกิน **600 บาท** คิดเป็นดอกเบี้ยเงินฝากธนาคาร 4.54%\*

* **ช่วงอายุ** **>30 – 50 ปี** รัฐสมทบให้ **80%** ของเงินออมแต่ละครั้ง

โดยรวมกันทั้งปีไม่เกิน **960 บาท** คิดเป็นดอกเบี้ยเงินฝากธนาคาร 7.27%\*

* **ช่วงอายุ** **>50 – 60 ปี** รัฐสมทบให้ **100%** ของเงินออมแต่ละครั้ง

โดยรวมกันทั้งปีไม่เกิน **1,200 บาท** คิดเป็นดอกเบี้ยเงินฝากธนาคาร 9.09%\*

**\***เงินสมทบจากรัฐบาลคิดเป็นดอกเบี้ยเงินฝากประจำ 12 เดือนโดยประมาณ

ต่อที่ 2 ผลตอบแทนของเงินออมสะสม และเงินสมทบที่นำไปลงทุน

ต่อที่ 3 ลดหย่อนภาษีได้เต็มจำนวนเงินออมสะสม

สำหรับผู้สนใจสามารถดาวน์โหลดแอปพลิเคชัน “กอช.” เพื่อตรวจสอบสิทธิก่อนการสมัครสมาชิก สมัครสมาชิก และดูข้อมูลบัญชีเงินออมสะสมได้ทั้งระบบ iOS และ Android หรือ www.nsf.or.th สอบถามข้อมูลเพิ่มเติมได้ที่ สายด่วนเงินออม โทร. 02-049-9000 ทั้งนี้ ติดต่อสมัครสมาชิกและสมาชิก รับบริการอื่นๆ ของ กอช. ได้ที่ว่าการอำเภอทั่วประเทศ หรือ ธนาคาร ธ.ก.ส. ธอส. ธนาคารกรุงไทย ธนาคารออมสินทุกสาขา เทสโก้โลตัสทุกสาขา ตู้บุญเติม จุดบริการเคาน์เตอร์เซอร์วิส รวมทั้งที่สำนักงานคลังจังหวัด สถาบันการเงินชุมชน และเครือข่ายรับสมัครทั่วประเทศ